**Likumprojekts**

**Grozījumi likumā "Par interešu konflikta novēršanu valsts amatpersonu darbībā"**

Izdarīt likumā "Par interešu konflikta novēršanu valsts amatpersonu darbībā" (Latvijas Republikas Saeimas un Ministru Kabineta Ziņotājs, 2002, 11. nr.; 2003, 12. nr.; 2006, 2., 20. nr.; 2007, 14. nr.; 2008, 24. nr.; 2009, 10., 24. nr.; Latvijas Vēstnesis, 2010, 94., 162. nr.; 2011, 76. nr.; 2012, 104. nr.; 2013, 6. nr.; 2014, 32., 38., 228. nr.; 2015, 107., 190., 251. nr.; 2016, 31., 123. nr.; 2018, 36. nr.) šādus grozījumus:

1. Aizstāt visā likumā vārdu "izziņas" ar vārdu "izmeklēšanas".

2. Izteikt 1. panta 6. punktu šādā redakcijā:

"6) **radinieks** – tēvs, māte, vecāmāte, vecaistēvs, bērns (arī adoptētais), mazbērns, brālis, māsa, pusbrālis, pusmāsa, laulātais. Par tēvu un māti šā likuma izpratnē uzskatāms arī adoptētājs;".

3. Papildināt 9. pantu ar sesto daļu šādā redakcijā:

"(6) Valsts amatpersonai trīs gadus pēc tam, kad tā pārstāvējusi publiskas personas institūcijas intereses jebkuras jurisdikcijas tiesā vai sagatavojusi dokumentus šādas pārstāvības nodrošināšanai, ir aizliegts tieši vai ar citu personu starpniecību pieņemt jebkādu mantisku vai citāda veida labumu, tai skaitā atlīdzību, no tām fiziskām un juridiskām personām un personu apvienībām, attiecībā uz kurām valsts amatpersona ir pārstāvējusi publiskas personas institūcijas intereses jebkuras jurisdikcijas tiesā vai sagatavojusi dokumentus šādas pārstāvības nodrošināšanai."

4.  10. pantā:

papildināt septīto daļu pēc vārda "kontroles" ar vārdu "izmeklēšanas";

papildināt pantu ar astoto daļu šādā redakcijā:

"(8) Valsts amatpersonai trīs gadus pēc tam, kad tā pārstāvējusi publiskas personas institūcijas intereses jebkuras jurisdikcijas tiesā vai sagatavojusi dokumentus šādas pārstāvības nodrošināšanai, ir aizliegts kļūt par tādas juridiskas personas vai personu apvienības dalībnieku, akcionāru vai biedru vai ieņemt tajā amatus, kā arī aizliegts veikt pilnvarojuma izpildi vai slēgt uzņēmuma līgumus ar tādām fiziskām vai juridiskām personām vai personu apvienībām, attiecībā uz kurām valsts amatpersona ir pārstāvējusi publiskas personas institūcijas intereses jebkuras jurisdikcijas tiesā vai sagatavojusi dokumentus šādas pārstāvības nodrošināšanai."

5.  11. pantā:

papildināt piekto daļu pēc vārda "izdošanā" ar vārdiem "izņemot tādu administratīvo aktu izdošanu, kas ir individuālie tiesību akti, ja šī valsts amatpersona, tās radinieki vai darījumu partneri ir personiski vai mantiski ieinteresēti";

papildināt sestās daļas 1. punktu pēc vārdiem "ārējo normatīvo aktu" ar vārdiem "izņemot normatīvos aktus par tādu sabiedrības vajadzībām nepieciešamo nekustamo īpašumu piespiedu atsavināšanu, kas ir šīs valsts amatpersonas, tās radinieku vai darījumu partneru īpašums".

6. Izteikt 14. pantu šādā redakcijā:

**"14. pants. Ziedojumu pieņemšanas ierobežojumi**

(1) Par ziedojumu šā likuma izpratnē uzskatāma mantas, tai skaitā finanšu līdzekļu, pakalpojuma, tiesību vai citāda veida labuma, izņemot publiskās infrastruktūras objektu, bezatlīdzības atvēlēšana (nodošana) publiskas personas institūcijas funkciju izpildes veicināšanai. Ziedojums ir uzskatāms par publisko tiesību līgumu, ko var neslēgt rakstveidā, bet ziedojuma faktu publiskas personas institūcija noformē rakstveidā.

(2) Valsts amatpersona, kā arī koleģiālā institūcija var pieņemt ziedojumu publiskas personas institūcijas vārdā, ja ziedojumu atvēlējusi kāda neiesaistīta trešā persona un ziedojuma pieņemšana valsts amatpersonai nerada interešu konfliktu un neietekmē lēmuma pieņemšanu attiecībā uz šo neiesaistīto trešo personu. Neiesaistīta trešā persona šā likuma izpratnē ir jebkura fiziska vai juridiska persona vai personu apvienība:

1) kura divu gadu laikā pirms ziedojuma atvēlēšanas ar attiecīgo publiskas personas institūciju vai attiecībā uz to nav taisījusi (veikusi) tiesiskus darījumus, izņemot darījumus par ziedojumu atvēlēšanu vai izņemot gadījumus, ja šādas tiesības iegūtas atklāta konkursa rezultātā;

2) kura divu gadu laikā pirms ziedojuma atvēlēšanas nav saņēmusi attiecīgās publiskas personas institūcijas publisko iepirkumu, partnerības iepirkumu, sabiedrisko pakalpojumu sniedzēju iepirkumu vai koncesiju, finanšu līdzekļus vai garantētus kredītus, izņemot gadījumus, ja tie piešķirti atklāta konkursa rezultātā;

3) attiecībā uz kuru attiecīgā publiskas personas institūcija (tās amatpersona) divu gadu laikā pirms ziedojuma atvēlēšanas nav izdevusi administratīvos aktus, veikusi uzraudzības vai kontroles funkcijas;

4) attiecībā uz kuru attiecīgā publiskas personas institūcija (tās amatpersona) nav veikusi izmeklēšanas vai sodīšanas funkcijas;

5) starp kuru un attiecīgo publiskas personas institūciju nepastāv citas tiesiskas attiecības, kuru dēļ valsts amatpersonai, kas lemj par ziedojuma pieņemšanu, rastos interešu konflikts.

(3) Pirms ziedojuma pieņemšanas valsts amatpersona vai koleģiālā institūcija izvērtē, vai publiskas personas institūcijai attiecībā uz ziedotāju divu gadu laikā pēc ziedojuma pieņemšanas varētu iestāties pienākums izdot administratīvos aktus, veikt uzraudzības, kontroles, izmeklēšanas vai sodīšanas funkcijas un vai ziedojuma pieņemšana varētu ierobežot publiskas personas institūcijas normatīvajos aktos noteikto funkciju vai uzdevumu izpildi. Ja valsts amatpersona vai koleģiālā institūcija konstatē vismaz vienu no šajā daļā minētajiem ierobežojošiem apstākļiem, ziedojumu ir aizliegts pieņemt.

(4) Pirms ziedojuma pieņemšanas nepieciešama augstākas amatpersonas vai koleģiālās institūcijas rakstveida atļauja.

(5) Publiskas personas institūcijai divus gadus pēc ziedojuma pieņemšanas ir aizliegts attiecībā uz ziedotāju pieņemt jebkādus lēmumus, izņemot gadījumus, kad ziedotājs atklāta konkursa rezultātā saņēmis publisko iepirkumu, partnerības iepirkumu, sabiedrisko pakalpojumu sniedzēju iepirkumu vai koncesiju, finanšu līdzekļus vai garantētus kredītus.

(6) Pieņemot ziedojumu ārvalstīs, šā panta otrajā, trešajā un piektajā daļā minētie ierobežojumi neattiecas uz gadījumiem, ja ziedotājs ziedojumu atvēlējis publiskas personas institūciju rīkoto pasākumu ārvalstīs atbalstam, lai veicinātu Latvijas eksporta, ekonomisko vai kultūras attīstību, Latvijas sadarbību ar Latvijas diasporu ārvalstīs vai Latvijas diasporas reemigrāciju, un ja ziedojuma pieņemšana nerada interešu konfliktu un neietekmē lēmuma pieņemšanu attiecībā uz ziedotāju.

(7) Šā panta otrajā, trešajā, ceturtajā un piektajā daļā minētie ziedojuma pieņemšanas ierobežojumi neattiecas uz gadījumiem, ja lēmumu par ziedojuma pieņemšanu sabiedriski nozīmīgu mērķu īstenošanai pieņem Ministru kabinets. Lai nodrošinātu, ka ziedojuma pieņemšana neietekmē attiecīgās publiskas personas institūcijas un to amatpersonu darbības objektivitāti un neitralitāti, kas veic funkcijas vai uzdevumus attiecībā uz ziedotāju, un nebūtu pretrunā nozares ētikas normām, lēmumā nosaka ziedojuma izmatošanas mērķi un nosacījumus. Ministru kabinets nosaka publiskas personas institūciju, kas veic saņemtā ziedojuma izmantošanas uzraudzību un kontroli.

(8) Ministru kabinets nosaka kārtību, kādā publiskas personas institūcija pieņem, uzskaita un izmanto atvēlēto ziedojumu, kā arī kārtību, kādā publiskas personas institūcija publicē informāciju par saņemto ziedojumu, ziedotāju un ziedojuma izmantošanu."

7. Papildināt 15. panta pirmo daļu ar 5. punktu šādā redakcijā:

"5) un pārstāvēt publiskas personas institūcijas intereses jebkuras jurisdikcijas tiesā, tai skaitā sagatavot dokumentus šādas pārstāvniecības nodrošināšanai, pret tām fiziskām un juridiskām personām un personu apvienībām, no kurām valsts amatpersona pēdējo triju gadu laikā ir tieši vai ar citu personu starpniecību pieņēmusi jebkādu mantisku vai citāda veida labumu, tai skaitā atlīdzību, bijusi tajās dalībnieks, akcionārs, biedrs vai ieņēmusi tajās amatus."

8.  20. pantā:

papildināt pantu ar 5.2 un 5.3 daļu šādā redakcijā:

"(52) Publiskas personas institūcijas vadītājs vai viņa pilnvarota persona to valsts amatpersonu sarakstus, kurām piemēro likuma "Par valsts noslēpumu" aizsardzības prasības (izņemot 23. panta trešajā daļā minētās valsts amatpersonas), un tajos izdarītos grozījumus 15 dienu laikā iesniedz Valsts ieņēmumu dienesta specializētajā struktūrvienībā,ievērojot likumā "Par valsts noslēpumu" noteiktās valsts noslēpuma aizsardzības prasības.

(53) Valsts drošības iestāžu valsts amatpersonu sarakstus un tajos izdarītos grozījumus 15 dienu laikā iesniedz Satversmes aizsardzības biroja direktoram, ievērojot likumā "Par valsts noslēpumu" noteiktās valsts noslēpuma aizsardzības prasības.";

papildināt pantu ar 6.1 daļu šādā redakcijā:

"(61) Publiskas personas institūcijas vadītājam ir pienākums nekavējoties informēt Korupcijas novēršanas un apkarošanas biroju vai šā likuma 21. panta piektajā daļā noteiktajā gadījumā – ģenerālprokuroru – par informāciju, kas saņemta no attiecīgās publiskas personas institūcijā strādājošās valsts amatpersonas par iespējamiem korupcijas, tai skaitā ārvalstu amatpersonu kukuļošanas, gadījumiem."

9. Izteikt 21. pantu šādā redakcijā:

**"21. pants. Valsts amatpersonas pienākumi**

(1) Valsts amatpersona, stājoties amatā vai gadījumos, kad kādi no šajā daļā minētajiem tiesiskajiem un faktiskajiem apstākļiem iestājas, personai pildot valsts amatpersonas pienākumus, bet ne vēlāk kā piecu darbdienu laikā rakstveidā informē augstāku valsts amatpersonu vai koleģiālo institūciju par:

1) komercsabiedrībām, kuru dalībnieks, akcionārs, biedrs, pārraudzības, kontroles vai izpildinstitūcijas loceklis ir šī valsts amatpersona vai tās radinieks un kuras:

a) saņem attiecīgās publiskas personas institūcijas publisko iepirkumu, partnerības iepirkumu, sabiedrisko pakalpojumu sniedzēju iepirkumu vai koncesiju, finanšu līdzekļus vai garantētus kredītus,

b) darbojas jomā, kuru uzrauga vai kontrolē attiecīgā publiskas personas institūcija;

2) to, ka pati valsts amatpersona vai tās radinieks ir individuālais komersants, kurš:

a) saņem attiecīgās publiskas personas institūcijas publisko iepirkumu, partnerības iepirkumu, sabiedrisko pakalpojumu sniedzēju iepirkumu vai koncesiju, finanšu līdzekļus vai garantētus kredītus,

b) darbojas jomā, kuru uzrauga vai kontrolē attiecīgā publiskas personas institūcija;

3) biedrībām un nodibinājumiem, kuru pārvaldes institūcijas loceklis vai biedrs ir valsts amatpersona vai tās radinieks un kura saņem attiecīgās publiskas personas institūcijas finanšu līdzekļus;

4) radiniekiem, kuri strādā attiecīgās valsts amatpersonas tiešā vai netiešā pakļautībā vai arī augstākā iestādē, kuras padotībā ir iestāde, kurā valsts amatpersona pilda pienākumus.

(2) Valsts amatpersona nekavējoties rakstveidā informē augstāku valsts amatpersonu vai koleģiālo institūciju par gadījumiem, kad tai ir uzdots pārstāvēt publiskas personas institūcijas intereses jebkuras jurisdikcijas tiesā pret fiziskām vai juridiskām personām vai personu apvienībām, ja pēdējo triju gadu laikā valsts amatpersona ir tieši vai ar citu personu starpniecību pieņēmusi no tām jebkādu mantisku vai citāda veida labumu, tai skaitā atlīdzību, bijusi to dalībnieks, akcionārs, biedrs vai ieņēmusi tajā amatus.

(3) Valsts amatpersona pirms amata pilnvaru īstenošanas jautājumā, kas skar vai varētu skart pašas valsts amatpersonas, tās radinieku vai darījumu partneru personisko vai mantisko ieinteresētību, rakstveidā par to informē augstāku valsts amatpersonu vai koleģiālo institūciju.

(4) Augstāka valsts amatpersona vai koleģiālā institūcija pēc šā panta pirmajā, otrajā un trešajā daļā minētās informācijas saņemšanas uzdod attiecīgās valsts amatpersonas funkciju vai uzdevumu izpildi citai valsts amatpersonai. Attiecībā uz šā likuma [4. panta](http://likumi.lv/doc.php?id=61913#p4) pirmās daļas 26. punktā minētajām valsts amatpersonām pēc šā panta pirmajā, otrajā vai trešajā daļā minētās informācijas saņemšanas piemērojami [Maksātnespējas likuma](http://likumi.lv/ta/id/214590-maksatnespejas-likums) un [Civilprocesa likuma](http://likumi.lv/ta/id/50500-civilprocesa-likums) noteikumi par administratora atcelšanu no tiesiskās aizsardzības procesa, fiziskās personas maksātnespējas procesa un juridiskās personas maksātnespējas procesa pēc Maksātnespējas administrācijas vai administratora pieteikuma.

(5) Ja valsts amatpersonai, pildot amata pienākumus, kļūst zināma informācija par interešu konflikta situācijām vai iespējamiem korupcijas, tai skaitā ārvalstu amatpersonu kukuļošanas, gadījumiem, tā informē publiskas personas institūcijas vadītāju vai Korupcijas novēršanas un apkarošanas biroju. Ja valsts drošības iestādē strādājošai valsts amatpersonai, pildot amata pienākumus, kļūst zināma informācija par interešu konflikta situācijām, tā informē Satversmes aizsardzības biroja direktoru, bet par iespējamiem korupcijas gadījumiem – institūcijas vadītāju vai Korupcijas novēršanas un apkarošanas biroju, vai ģenerālprokuroru.

(6) Ievērojot šā likuma 11. panta piektajā un sestajā daļā noteikto, Saeimas deputāti par personisko vai mantisko ieinteresētību paziņo Saeimas prezidijam un Saeimas komisijai, kurā izskata attiecīgo jautājumu."

10. Izslēgt 21.1 pantu.

11.  23. pantā:

papildināt pantu ar 2.1 daļu šādā redakcijā:

"(21) Valsts amatpersonas, kurām piemēro likumā "Par valsts noslēpumu" noteiktās aizsardzības prasības (izņemot šā panta trešajā daļā minētās valsts amatpersonas), valsts amatpersonas deklarācijas iesniedz Valsts ieņēmumu dienesta specializētajā struktūrvienībā, ievērojot likumā "Par valsts noslēpumu" noteiktās valsts noslēpuma aizsardzības prasības.";

papildināt trešo daļu pēc vārdiem "Satversmes aizsardzības biroja direktoram" ar vārdiem "ievērojot likumā "Par valsts noslēpumu" noteiktās valsts noslēpuma aizsardzības prasības";

papildināt ceturto daļu pēc vārda "priekšnieks" ar vārdiem "un Satversmes aizsardzības biroja direktors".

12. Papildināt 24. panta pirmās daļas 1. punktu pēc vārdiem "brāļu, māsu" ar vārdiem "pusbrāļu, pusmāsu".

13. Papildināt 25. panta ceturto daļu pēc vārdiem "vai stājas jaunā valsts amatpersonas amatā" ar vārdiem un skaitļiem "izņemot Ministru kabineta noteiktos izņēmuma gadījumus attiecībā uz šā likuma 20. panta 5.2 un 5.3 daļā minētajām valsts amatpersonām".

14. Izslēgt 26. panta ceturtajā daļā vārdus "(arī adoptētajiem)".

15. Izteikt 26. panta piekto daļu šādā redakcijā:

"(5) Ar publiski nepieejamās deklarācijas daļas informāciju var iepazīties tikai tās valsts amatpersonas un institūcijas, kuras saskaņā ar šo likumu pārbauda deklarācijas, kā arī likumā noteiktajos gadījumos – prokurors, izmeklēšanas iestādes, valsts drošības iestādes un Noziedzīgi iegūtu līdzekļu legalizācijas novēršanas dienests."

16. Papildināt pārejas noteikumus ar 29., 30. un 31. punktu šādā redakcijā:

"29. Satversmes aizsardzības biroja direktoram šā likuma 23. panta pirmās daļas 1. punktā minētās deklarācijas iesniegšanas termiņš ir 2019. gada 1. februāris.

30. Ministru kabinets līdz 2018. gada 31. decembrim izdod šā likuma 14. panta astotajā daļā minētos noteikumus.

31. Grozījums par šā likuma 14. panta izteikšanu jaunā redakcijā stājas spēkā 2019. gada 1. janvārī."

Likums stājas spēkā nākamajā dienā pēc tā izsludināšanas.

Ministru prezidents

Māris Kučinskis